|  |  |  |
| --- | --- | --- |
|  |  |  |
|  |  |  |
|  |  |  |

**Extras - Raport**

**privind participarea Autorității Electorale Permanente la *webinarul* cu tema**

***Dimensiunea de gen a dezinformării în alegeri, politică și mediul informațional digital*,**

**organizat de IFES, în data de 24 februarie a.c., 15:00-16:30** **(ora României)**

Ca urmare a invitației primite din partea Fundației Internaționale pentru Sisteme Electorale (IFES), înregistrată la AEP cu nr. 4395/18.02.2021, directorul general al Departamentului logistică electorală și un reprezentant al Serviciului relații externe din cadrul Departamentului cooperare internațională au participat la *webinarul* *Dimensiunea de gen a dezinformării în alegeri, politică și mediul informațional digital* (orig. *Gender Dimensions of Disinformation in Elections, Politics and the Digital Information Space*), organizat de Biroul Regional IFES din Praga, în data de 24 februarie, în intervalul 15:00 – 16:00 (ora României).

*Webinarul* mai sus menționat a făcut parte dintr-o serie de 8 evenimente online reunite sub titlul *Reziliența democratică în Europa în timpul pandemiei*.

La fel ca alte organizații, entități și comunități din întreaga lume, IFES și partenerii săi au fost profund afectați de noua criză a Coronavirusului.

Cum majoritatea evenimentelor și activităților în format fizic au fost anulate sau amânate din cauza restricțiilor de călătorie și a distanțării sociale, IFES a îmbrățișat rapid această provocare și oportunitate în cadrul programului său *Administrarea alegerilor regionale și consolidarea proceselor politice* (orig. *Regional Elections Administration and Political Processes Strengthening* - REAPPS). Ca răspuns la noul context, Biroul Regional IFES din Praga, Republica Cehă, a adaptat rapid evenimentele web și întâlnirile online pentru a realiza evenimentele deja programate și a asigura implicarea continuă a părților interesate, din domeniul electoral, din regiunea Europei și Eurasiei.

Seminarele web precedente s-au concentrat pe probleme esențiale, precum:

* Alegerile parlamentare slovace într-o eră a dezinformării: contabilitate postelectorală;
* Administrarea alegerilor din Europa în timpul unei pandemii;
* Păstrarea integrității electorale în timpul unei *infodemii*;
* Promovarea angajamentului civic digital pentru tineret;
* Cum să construim o democrație concepută pentru toți? Promovarea accesului și incluziunii persoanelor cu dizabilități;
* Protejarea integrității electorale printr-o mai bună securitate cibernetică.

Seria de seminare web a fost primită cu interes de către specialiști și a avut o participare la nivel înalt din mai mult de 35 de țări, datorită subiectelor relevante și experților care au dezbătut subiectele propuse.

Seria de seminare web IFES - REAPPS în cifre**:**

* 530 de participanți;
* 38 de țări de pe patru continente;
* 52 la sută dintre participanți au fost femei;
* 62 la sută din vorbitori au fost femei;
* 48 la sută dintre participanți au participat la mai multe tranșe din serie;
* 746 de vizualizări în total pe canalul YouTube.

În conformitate cu versiunile anterioare ale seriei de *webinare*, evenimentul cu tema *Dimensiunea de gen a dezinformării în alegeri, politică și mediul informațional digital* a avut loc pe platforma Zoom și a inclus interpretare simultană din engleză în albaneză, armeană, georgiană, macedoneană, rusă, slavă sudică și ucraineană.

Evenimentul a fost moderat de doamna Daria Azarjew, ofițer de programe, IFES pentru Europa și Eurasia. Putem spune că a fost un eveniment preponderent al femeilor, având în vedere că agenda a cuprins prezentările a cinci vorbitoare, după cum urmează:

**Victoria Scott**, ofițer principal de cercetare în cadrul IFES este, de asemenea, profesionist în dezvoltare internațională, specializat în gen, educație, sănătate, drepturi sexuale și reproductive (SRHR). Are experiență în susținerea programelor și desfășurarea de cercetări pentru: educația fetelor, pedagogia sensibilă la gen, dezvoltarea capacităților pentru profesori, participarea politică a femeilor și tinerilor, educația civică și cetățenească, sănătatea și drepturile sexuale și reproductive, precum și efectuarea de analize de gen, abordare integrată a genului și instruire privind integrarea de gen. Are o bogată experiență regională în Africa Sub sahariană și vorbește fluent și limba franceză.

**Irena Hadžiabdić,** membru al Comisiei Electorale Centrale a Bosniei și Herțegovinei, activează de mai bine de 19 ani în domeniul managementului alegerilor, mai întâi în Organizația pentru Securitate și Cooperare în Europa (OSCE), apoi ca director executiv al Fundației Internaționale pentru Sisteme Electorale (IFES) din Bosnia și Herțegovina (BiH). Ea a fost, de asemenea, director executiv al Asociației funcționarilor electorali din BiH (AEOBiH). În 2007, a fost numită de Adunarea Parlamentară a BiH ca membru al Comisiei Electorale Centrale din BiH (CEC BiH). La 27 aprilie 2016 a fost numită din nou membru al CEC din BiH după expirarea primului ei mandat de șapte ani și apoi președinte CEC din BiH de la 1 ianuarie 2017 până la data de 31 septembrie 2018.

Aceasta a reprezentat CEC BiH la Comitetul executiv al Asociației Oficialilor Electorali Europeni (ACEEEO) și în Comitetul de supraveghere și audit al Asociației Organismelor Electorale Mondiale (AWEB). A observat și evaluat alegerile din 14 țări, alături de Biroul OSCE pentru Instituții Democratice și Drepturile Omului, Institutul Republican Internațional și Institutul Național Democrat. În 2013, a primit un Premiu Electoral Internațional din partea ICPS, pentru realizările remarcabile în managementul alegerilor. Irena Hadžiabdić a absolvit Facultatea de Drept din Belgrad. Ea deține un Master în politica, dreptul și managementul Uniunii Europene de la Universitatea Robert Gordon, Aberdeen și un doctorat în științe juridice de la Facultatea de Drept din Zenica.

**Liubov Tsibulska** este director adjunct al grupului de analiză a războiului hibrid din cadrul Ucraina Crisis Media Center (UCMC). Din 2015, doamna Liubov lucrează la ONG Ucraina Crisis Media Center. Ca parte a acestei activități, aceasta este consilieră de comunicare strategică a șefului Statului Major General al Forțelor Armate din Ucraina și din 2016 consilier al Vicepremierului pentru integrare europeană și euro-atlantică. În 2016-2017, a condus serviciul de presă al Vicepremierului pentru integrarea europeană și euro-atlantică. Din 2005 până în 2014, a lucrat ca jurnalist pentru numeroase publicații ucrainene. Liubov Tsybulska a absolvit Facultatea de Jurnalism de la Universitatea Națională Taras Shevchenko din Kiev și Facultatea de Psihologie a Universității Internaționale din Kiev.

**Nina Jankowicz** studiază întrepătrunderea dintre democrație și tehnologie în Europa Centrală și de Est. Este autorul cărții *Cum să pierzi războiul informațional: Rusia, știri false și viitorul conflictelor* (Bloomsbury / IBTauris). Nina Jankowicz a consiliat guvernul ucrainean cu privire la comunicările strategice sub auspiciile unei burse de politici publice Fulbright-Clinton. Articolele sale au fost publicate de The New York Times, The Washington Post, The Atlantic și alții. Este un comentator frecvent la televiziune și radio despre dezinformare și afacerile rusești din Europa de Est. Înainte de subvenția Fulbright din Ucraina, doamna Jankowicz a gestionat programele de asistență pentru democrație din Rusia și Belarus la Institutul Național Democrat pentru Afaceri Internaționale. A obținut masteratul în studii rusești, eurasiatice și est-europene de la Școala de Servicii Externe a Universității Georgetown și licența de la Colegiul Bryn Mawr. Colaborează cu Centrul Wilson privind subiectul dezinformării. Aceasta spune: *Dezinformarea nu este o problemă partizană; este una democratică și va fi nevoie de cooperare – inter-partidă, intersectorială, trans-guvernamentală și transfrontalieră - pentru a învinge.*

**Lucina Di Meco**, expertă în participarea politică a femeilor, profesionistă cu experiență în egalitatea de gen, apărător al drepturilor femeilor și autor al multor lucrări de specialitate. Militează pentru emanciparea femeilor și a fetelor, deține expertiză în domeniile participării politice a femeilor și dezinformarea pe criterii de gen. Lider global cu peste 15 ani de experiență în gestionarea de echipe și proiecte în mai multe țări din Africa, Asia, America Latină, Statele Unite și Europa.

Doamna Di Meco a împărtășit din experiența ei și a susținut că prin sprijin reciproc, femeile și fetele pot găsi curajul, validarea și împuternicirea necesare pentru a fi liderii care vor să fie și liderii de care are nevoie lumea.

În întreaga lume, femeile proeminente și alte persoane care contestă rolurile tradiționale de gen, activând în spații dominate de bărbați, sunt supuse în mod regulat la raportări mediatice părtinitoare, agresiuni, hărțuire, abuz și amenințări. Femeile și persoanele cu diverse orientări sexuale (LGBTQ) care ocupă sau caută funcții de conducere publică se confruntă adesea cu critici, care nu au nimic de-a face cu abilitățile sau experiența lor. În schimb, sunt atacați prin comentarii despre caracterul, moralitatea, aspectul și conformitatea lor - sau lipsa acestora - cu rolurile și normele tradiționale de gen. Reprezentarea lor în mediul informațional digital este adesea definită de replici sexiste, stereotipuri și conținut sexualizat și toate acestea devin sursă pentru dezinformare, discurs instigator la ură și dezinformare virală.

Un număr tot mai mare de cercetări și analize explorează rolul genului în campaniile de dezinformare, inclusiv impactul asupra indivizilor, comunităților și democrațiilor. Cu toate acestea, sunt necesare mai multe cercetări și activități pentru a aborda dimensiunile de gen ale provocărilor legate de integritatea informației și ale eforturilor de dezinformare. Pentru a atenua în mod eficient amenințarea dezinformării, este crucial să analizăm provocările legate de integritatea informațiilor printr-un filtru de gen și să implementăm inițiative care nu numai că recunosc, dar și contestă inegalitățile de gen și relațiile de putere, transformând rolurile, normele și stereotipurile de gen din întreaga societate.

Perspectiva IFES față de această problemă a evidențiat felul în care oamenii care au diverse orientări de gen pot fi victime ale dezinformării. Situația pandemică a accentuat aceasta tendință. Vorbitoarele au adus în discuție câteva dintre modalitățile de atac care apar în mass-media: difuzarea informațiilor neautentice și care să inducă neîncrederea, precum și a imaginilor de instigare la adresa femeilor lideri politici, jurnaliste sau alte persoane publice, povestirile cu tentă misogină, precum și stereotipuri utilizate pentru discreditarea rolului femeii în domeniul în care activează.

Obiectivele-cheie ale acestui *webinar* au fost oprirea violenței împotriva femeilor, combaterea stereotipurilor de gen, eliminarea disparităților de gen de pe piața forței de muncă, asigurarea unei participări egale a femeilor și a bărbaților în diferite sectoare ale economiei, eliminarea diferenței de remunerare dintre femei și bărbați, eliminarea discrepanțelor de gen și atingerea echilibrului de gen în procesul decizional și în politică.

Pentru că prezentările au fost foarte lungi, nu a mai existat sesiune de întrebări și răspunsuri.